Karina Adsbøl (DD), 2023-05-24:
Tak for det, formand.
Jeg er i hvert fald en af dem herinde på Christiansborg, der har taget en erhvervsuddannelse, både som social- og sundhedshjælper og som social- og sundhedsassistent, og jeg synes, det var helt fantastisk.
Min søn er også lige kommet ind på en erhvervsuddannelse, så vi bidrager i hvert fald.
Onsdag den 11. maj holdt vi en høring i Børne- og Undervisningsudvalget, og her var Barbara, Rasmus og Anna på vegne af lærlingeoprøret med, og her fortalte de sammen med Anne Fløe fra DEA om, hvordan der er behov for at kigge på udstyr og faciliteter på skolerne og på lærernes kompetencer og for, at vi får stoppet uddannelsessnobberiet.
Det er ikke godt nok, når der er huller i taget på deres skoler, eller når lærebøgerne omtaler en kommende Lillebæltsbro, men der var alligevel ingen tvivl om, at både Barbara, Anna og Rasmus er glade for deres uddannelse og stolte af det arbejde, de laver hver eneste dag, og det skal de også være.
I Danmarksdemokraterne har vi foreslået en akutpakke til erhvervsskolerne, og vi har også prioriteret det i vores finanslovsudspil, og det er fantastisk, at vi er flere, der har den samme mission og foreslår akutpakker.
Så er der håb om, at vi i fællesskab kan nå i mål med at få løftet erhvervsskolerne.
Med det her forslag fra Enhedslisten foreslås det at pålægge regeringen at indkalde Folketingets partier til forhandlinger om en akutpakke til erhvervsskolerne og genopretning af erhvervsskolernes økonomi hurtigst muligt og senest den 1. juli 2023.
I Danmarksdemokraterne bakker vi varmt op om, at regeringen skal indkalde til forhandlinger.
Inden folketingsvalget 2022 lovede et bredt flertal i Folketinget, herunder Socialdemokratiet og Venstre, omfattende investeringer i erhvervsuddannelserne.
Samtidig står der i regeringsgrundlaget, at flere skal vælge erhvervsskolerne i fremtiden, og at man vil investere i, at erhvervsskolerne har det rette udstyr, de rette lærerkompetencer og fokus på arbejdsmarkedets behov.
Alligevel er erhvervsskolerne stort set fraværende i det udspil til en finanslov for 2023, som regeringen for nylig præsenterede.
Erhvervsskolerne har brug for ikke kun et akut, men også et langsigtet løft, så flere fremover vælger en fremtid som faglært.
Dette er også helt afgørende, hvis vi skal nå i mål med den grønne omstilling og sikre en varm og værdig ældrepleje i fremtiden.
Alt for få unge vælger desværre en erhvervsuddannelse i dag, og det betyder jo også, at vi kommer til at mangle hænder og dygtige faglærte i fremtiden i alle de virksomheder og fag, hvor man bl.a. skal sørge for vores velfærd og for at bygge vores huse og for den grønne omstilling.
Hvis vi skal have flere til at vælge en erhvervsuddannelse, er det afgørende, at vi får gjort noget ved kvaliteten af erhvervsuddannelserne.
Alt for mange unge er ikke tilfredse med rammerne for deres uddannelsesforløb på erhvervsuddannelserne.
Mig bekendt står der faktisk også nogle uforbrugte midler til nogle klimaerhvervsskoler, og dem kunne man jo også overveje om man skulle putte i erhvervsskolerne.
Uddannelseschef Kasper Munk Rasmussen hos SMVdanmark har bl.a. foreslået, at man som finansiering af et løft også kunne bruge de 100 mio. kr., som er afsat til klimaerhvervsskoler, fordi de netop ikke kan blive oprettet i 2023.
Han siger, at ved at frigive det beløb kan det f.eks. anvendes til netop udstyr og materialer.
Flere faglærte spiller jo en helt afgørende rolle, også for små og mellemstore virksomheder, altså SMV'erne, og derfor er det afgørende, at vi sikrer ikke kun et akut, men også et langsigtet løft af erhvervsuddannelserne, så de bliver attraktive for flere og vi får vendt den bekymrende udvikling i søgetallene.
Det konkrete finansieringsbehov afhænger jo så af resultatet af forhandlingerne, og jeg må sige, at forslagsstillerne nævner en række finansieringsforslag, vi ikke kan støtte, men det er eksempler på forslag.
Vi kan ikke støtte at ændre statsstøttereglerne for rederierne og andre ting, men som jeg læser det her forslag, er forslagsstillerne åbne for at drøfte alternative finansieringskilder, så der ikke fastlægges en specifik finansieringskilde med forslaget.
Det er jo så også afgørende for, at vi godt kan bakke op om det her forslag.
Vi glæder os til forhåbentlig at blive indbudt til nogle forhandlinger, så vi i fællesskab kan få løftet erhvervsskolerne.
Men jeg må også bare sige, når jeg hører nogle af ordførertalerne i dag, at så er jeg uenig med de ordførere, der har været på før mig, for det er jo ikke et enten-eller.
Vi har strukturelle udfordringer, og dem skal vi have handlet på, men vi har altså også nogle akutte udfordringer, som vi godt kan løse.
Tak for ordet, formand.